kardosdrur/scandi-wiki huggingface dataset:
Vibefedt (plante)

Vibefedt (Pinguicula vulgaris), også kaldt Almindelig Vibefedt, er en kødædende plante i blærerod-familien. Den vokser på fugtig bund, f.eks. enge og moser, i den nordlige halvkugles tempererede område. Insekter fanges ved hjælp af slimede blade, der fastholder og senere fordøjer insektet.

Beskrivelse 

Vibefedt er en flerårig urt med en grundstillet roset af ovale, fedtglinsende, 2-8 centimeter lange, lysegrønne blade. Fra rosettens midte udgår et eller flere blomsterskafter på 4-25 centimeter. Blomsterne er enlige med 5-fliget bæger og en nikkende blåviolet, læbeformet krone med en slank og ret spore og hvide hår i svælget. Støvvejen besår af to sammenvoksede frugtblade. Vibefedt er tilpasset til insektbestøvning.

Bladene er helrandede med lettere indrullede kanter og er forneden hårløse. Deres øvre overflade er dækket af sekretudskillende kirtler og lange kirtelhår. Sidst på sommeren dannes en lille knop af tykke skælformede oprette blade. Denne knop overvintrer, mens resten af planten dør bort. Næste forår vokser en ny roset frem, og planten er på denne måde flerårig og forsvinder ikke, selv om frøene ikke skulle blive modne.

Plantens rodnet er svagt udviklet. Den blomstrer i maj til juli.

Insektædende plante 

Foruden normal fotosyntese optager Vibefedt ekstra næring ved at fange insekter. Kirtler på den øvre overflade af bladene udskiller et klæbende sekret til at fange byttet.

På bladenes overflade findes klæbrige og stilkede kirtelhår. Når et insekt bevæger sig på bladet, udskilles endnu mere slim, hvilket lukker insektets ånderør og derved kvæles dyret. Andre kirtler uden stilke på bladets overflade hjælper til at fordøje insektet. Der udskilles et æggehvidestofspaltende enzym, som opløser dyrets bløddele. Bladet opsuger herefter de opløste stoffer og tilbage sidder dyrets indskrumpne, hårde hudskelet.

Udbredelse i Danmark 

Vibefedt er vidt udbredt på den nordlige halvkugle, og findes således også i både Grønland og på Færøerne. I Danmark findes Vibefedt hist og her i det meste af landet.

Habitat 
Almindelig Vibefedt findes i fugtige, sure og nærrigsfattige miljøer, som f.eks. i kær, væld, moser, enge med lav vegetation og fugtige heder.

Galleri

Referencer 

Planter
Blærerod-familien
Kødædende planter
Grønlands flora
Ernst & Young

Ernst & Young (EY) er en af verdens største revisions- og konsulentvirksomheder med 247.570 ansatte og aktiviteter i 150 lande.I 2008 omsatte virksomheden globalt for 24,5 mia. amerikanske dollar, mens omsætningen i Danmark var på 872 millioner kr. I følge Forbes Magazine var Ernst & Young i 2008 det 9 største privatejede selskab i USA.

De er med i gruppen "Big Four", der udover EY tæller de andre revisionsgiganter KPMG, Deloitte og PricewaterhouseCoopers.

I Danmark har selskabet 65 partnere efter at de i foråret 2009 skilte sig af med 20 på grund af nedgang i indtjeningen. Som det enneste af de store revisionsselskaber har man centraliseret de ansatte omkring hovedkvarteret i København. I 2014 blev KPMG Danmark fusioneret med EY Danmark og fortsatte under EY-navnet, men i KPMGs lokaler på Flintholm, Frederiksberg.

Referencer

Eksterne henvisninger 

 Ernst & Young's hjemmeside 

Finansielle servicevirksomheder fra Storbritannien
Etableret i 1849
Revisionsfirmaer fra Storbritannien
KV45

KV45, er en grav lokaliseret i Kongernes dal, i Egypten. Graven tilhører ædlen, Usheret fra det attende dynasti. Graven blev fundet 25. februar 1902 af Egyptologen Howard Carter, og er senere blevet udforsket yderligere af Donald P. Ryan.

Beliggenhed 

Kongernes Dal
Storm-klassen

Storm-klassen var en klasse af 20 patruljebådefast bygget til Sjøforsvaret.

I Norge blev disse både benævnt missilkanonbåter (MKB) da de kunne medbringe missiler og kanoner. De hørte under kystkrigsflotillen sammen med torpedomissilbådene (en: MTB). Ingen af skibene er i norsk tjeneste længere. Designet er norsk og skibene blev bygget i Norge fra 1965 til 1967.

Storm-klassen var designet af kommandørkaptajn (senere kommandør) Harald Henriksen. Samme person var også involveret i designet af torpedomissilbådene af Rapp-klassen – de første norskbyggede MTB'er. Senere var han også involveret i designet af Snøgg- og Hauk- MTB-klasserne. Kommandørkaptajn Henriksen's kone, Margot Henriksen var gudmor for det første skib, testplatformen KNM Skjold (P 963), som blev leveret til Sjøforsvaret i Februar 1966 fra værftet Westermoen i Mandal.

Norge donerede et fartøj af Storm-klassen til Estland, Letland og Litauen i 1995.

I slutningen af 1990'erne blev to fartøjer solgt til Litauen og tre til Letland. Yderligere tre fartøjer blev doneret til hvert af de baltiske lande som reservedele.

Prototypen Storm, færdiggjort 31. maj 1963, blev hugget op senere og erstattet af en anden båd der overtog skibets navn og pennantnummer, P960. Det sidste fartøj i serien blev færdiggjort i 1968. Fra 1970 blev klassen udstyret med Penguin SSM.

For tiden benytter den litauiske flåde to skibe af Storm-klassen, P32 "Sėlis" og P33 "Skalvis" (begge overført i 2001).

Skibe fra klassen

Referencer

Eksterne links 
 Sjøforsvaret: Vellykket MTB-kurs i Latvia 
 Billeder af P-03 Linga

Krigsskibe fra Norge
Patruljefartøjer
Sanyo

Sanyo er en elektronikvirksomhed fra Japan der siden 2008 har været et datterselskab i Panasonic Corporation.

Virksomheden blev stiftet i 1950 i byen Moriguchi, i prefekturen Osaka.

Den har igennem tiderne produceret alt fra Tv-apparater, Dvd maskiner, tilbehør til mobiltelefoner, halvledere og batterier.

Referencer

Eksterne henvisninger 

 Sanyo's hjemmeside

Etableret i 1950
Panasonic
Virksomheder i Osaka
Fotovoltaikproducenter
Energivirksomheder fra Japan
Amrum Odde

Amrum Odde (dansk) Amrumer Odde (tysk) eller Ood (nordfrisisk) er en odde ved Amrums nordspids. Den cirka 2 kilometer lange og op til 200 meter brede odde på den nordfrisiske ø er for største del dækket af klit, den yderste landtunge består delvis af grus. De op til 24 meter høje klitter danner en vigtig rasteplads for søfugle og må derfor ikke betrædes. Landtungen kan dog vandres rundt ved kystlinjen. Odden er yngleplads for edderfugle, skallesluger og flere arter af måger. I klitterne vokser (bl.a.) strandsennep, snerre, smalbladet timian og karteusernellike. På det smalleste sted på odden er der i 1955 oprettet et dige, for at sikre odden imod et muligt gennembrud af havet.

Klitodden blev fredet i 1936. Den nordtyske naturforening Jordsand fører tilsyn med overholdelse af bestemmelserne i natureservatet. Tæt ved odden ligger landsbyen Nordtorp (tysk Norddorf, nordfrisisk Noorsaarep). Vest for odden strækker sig sandbankerne Teknob, Hørnum Sand og Holtknobs, i nord ligger øen Sild med Hørnum Odde og prilen (tidevandsrende) Fartrap Dyb, i øst øen Før med prilen Førs Skulder. Ved vestkysten strækker sig sandbanken Knibsand.

Eksterne henvisninger 

 Foreningen Jordsand om Amrum-Odde

Noter 

Halvøer i Tyskland
Odde
Herluf Trolle Daa

Herluf Trolle Daa (1565-1630) var en dansk adelsmand og admiral. Daa, som var søn af Jørgen Daa til Snedinge og Kirsten Beck, blev døbt 18. august 1565 i Bergen. 

På sin udenlandsrejse trolovede han sig i Holland offentlig med en borgerlig pige, Vineke Villumsdatter, skønt han kun var 20 år gammel. Da han kort efter forlod hende, fulgte hun efter ham til Danmark og søgte for domstolene at hævde sin ret som hans ægtehustru. 

Skønt disse gav hende medhold, og hun med stor udholdenhed i over 11 år, gentagne gange støttet af kong Frederik II og af dronning Elisabeth af England, kæmpede for sin sag, måtte hun dog omsider give tabt, da hverken Daa eller hans fader fandt noget middel for lavt i deres bestræbelser for at fortrænge hende. 

Der er i det hele vidnesbyrd nok om, at Daa har været en dårlig og upålidelig person, men alligevel synes han en tid lang at have stået godt anskrevet hos kong Christian IV. Han, der 1597 havde taget tjeneste som skibshøvedsmand, ledsagede kongen på den bekendte Nordkapsrejse, ligesom han 1602 blev admiral for den flåde, der overførte prins Hans til Rusland. 

I lignende stilling gjorde han tjeneste under Kalmarkrigen, men lige så lidt som han vides at have samlet krigerske laurbær, lige så lidt har han fra sin stilling som lensmand -- 1601-03 på Nonnekloster, 1606-19 på Island -- erhvervet sig et rosende eftermæle. 

Islænderne var så misfornøjede med hans styrelse, at en kongelig kommission sendtes der op for at undersøge deres klager; en følge deraf blev, at Daa mistede sit len og idømtes en meget stor pengebøde. Dels herved og dels ved endeløse processer med sine egne søstre og andre ødelagdes hans økonomiske stilling, så at hans arvinger ved hans død, der indtraf 7. februar 1630, fragik arv og gæld efter ham. 

Daa havde 13. januar 1600 ægtet Hilleborg Skinkel, (født 1558), efter hvis død (27. august 1612) han 24. september 1615 ægtede Karen Grubbe, (født 19. september 1591, død 1. februar 1658), siden gift med Vincens Bille. Om Vineke Villumsdatters senere skæbne vides intet.

Kilder 

 

Admiraler fra Danmark
Personer i Kalmarkrigen
Lensmænd på Island
Lensmænd fra Danmark
Danskere i 1500-tallet
Danskere i 1600-tallet
Herluf Trolle
Claus Daa

Claus Daa kan henvise til flere personer:

 Claus Daa (landsdommer) (død 1574) – til Ravnstrup og Holmegård, landsdommer
 Claus Daa (rigsadmiral) (1579-1641) – til Ravnstrup og Holmegård, dansk rigsadmiral
 Claus Daa (1640-1678) – dansk godsejer

Se også 

 Claus Daae
Claus Daa (1640-1678)

Claus Daa (10. november 1640 på Mattrup – 8. december 1678) var en dansk godsejer, søn af Oluf Daa til Holmegaard og fru Anne Brahe. 

Daa ejede Krengerup og Vedtoftegård (hvis navn han fik ændret til Brahesholm) på Fyn og forhandlede sig desuden i 1671 til en part i Næs i Jylland, som han, efter at have udløst sine medejere, 1673 fik bevilling til at kalde Daasborg. 

Daa synes at have været en meget svag karakter; som ugift lod han sig styre af sin dygtige søster, jomfru Christence Daa, og ved sit giftermål 1674 faldt han i hænderne på en overordentlig slet kvinde, Sophie Amalie Lindenov, datter af Hans Lindenov og Elisabeth Augusta, Christian IV's datter. 

Hendes fremtrædende egenskaber vare ryggesløshed og gerrighed, hvilke lidenskaber hun bedst mente at kunne tilfredsstille, når hun havde fået sin ægtefælle fjernet; for at nå dette mål overtalte hun en af sine elskere til at myrde ham, og efter aftale skød elskeren Daa, da ægteparret 8. december 1678 om aftenen kom kørende til Daasborg. 

På Daas ligkiste i Blenstrup Kirke lod hun blandt andet sætte disse ord: "og kaldede Vor Herre den salige Mand her paa Daasborg", uden at lade sig mærke med, hvad der foranledigede kaldelsen.

Kilder 

 

Godsejere fra Danmark
Mord i Danmark
Claus 03
Danskere i 1600-tallet
Søren Eriksen (erhvervsleder)

Søren Eriksen (født 28. februar 1969, og uddannet cand.oecon) er en dansk erhvervsleder, der i 2007-2011 var administrerende direktør for DSB. Han er uddannet cand.oecon på Odense Universitet i 1993. Samme år ansattes han i Tele Danmark, hvor han avancerede til økonomidirektør, inden han i 2002 skiftede til DSB. Her blev han konstitueret direktør, efter at den tidligere administrerende direktør Keld Sengeløv døde i september 2006. I marts 2007 blev Eriksen administrerende direktør i DSB.

Blandt de største opgaver for Eriksen var togenes nedsatte hastighed som følge af dårlig infrastruktur, konkurrenceudsættelsen af Kystbanen og leveringen af de forsinkede IC4-tog.

DSB's bestyrelse fyrede Eriksen den 17. marts 2011 som følge af et dårligt årsregnskab for 2010 og manglede tillid. En uvildig advokatundersøgelse konkluderede efterfølgende, at Eriksen ikke var ansvarlig for problemerne i DSB, og at han ikke havde misligholdt sin ansættelseskontrakt. Søren Eriksen blev således efterfølgende frifundet, men samtidig kritiseredes Eriksen dog for ikke at have rapporteret tilstrækkeligt til bestyrelsen om de økonomiske forhold i DSBFirst.

I august 2012 blev Søren Eriksen adm. direktør og managing partner for kapitalfondet SE Blue Equity. Bag fondet står bl.a. PFA Pension, energiselskabet SE og Danfoss. Fondets formål er at investere i cleantechvirksomheder. Her skulle Eriksen via kapitalfondets investeringer i virksomheder sikre et højt afkast til investorerne.

Søren Eriksen blev i oktober 2014 bestyrelsesformand i vindmøllevirksomheden Windspace A/S. Windspace er specialiseret i etablering af vindmølleprojekter i udlandet, bl.a. i Polen og Sverige, med henblik på videresalg til investorer. Herudover er Søren Eriksen formand for en række bestyrelser og menigt medlem af bestyrelsen for bl.a. det børsnoterede investeringsselskab Admiral Capital A/S. I 2019 blev Søren Eriksen desuden bestyrelsesformand for Dansk Gas Forening, som samler den danske gasbranche - og med det formål at gennemføre en grøn omstilling mod biogas af hele branchen. Endelig er han medlem af bestyrelserne for elnet-selskaberne Radius A/S og Cerius A/S.

I 2014 tiltrådte Søren Eriksen stillingen som administrerende direktør i virksomheden Viegand Maagøe A/S, som er en global virksomhed specialiseret i rådgivning i grøn omstilling, herunder klimastrategier, grønne investeringer og analyser. Søren Eriksen opnåede i 2016 med Viegand Maagøe A/S at blive nomineret til "EY Entrepreneur Of The Year" i kategorien cleantech.

Fritiden benytter Eriksen bl.a. på sejlads, som er hans store interesse.
Han er samlevende med Tina Nielsen, og tilsammen har de 4 børn. Søren Eriksen er medlem af gruppe VL46.

Referencer 

DSBs generaldirektører
Erhvervsfolk fra Danmark
Økonomer fra Danmark
Personer i Kraks Blå Bog
Ivar Giæver

Ivar Giæver (født 5. april 1929) er en norsk fysiker, der delte Nobelprisen i fysik i 1973 med Leo Esaki og Brian David Josephson for deres opdagelser om kvantemekanisk tunnelering i faste stoffer.

Eksterne henvisninger 

Fysikere fra Norge
Nobelprismodtagere i fysik
Nobelprismodtagere fra Norge
Norsksprogede forfattere fra Norge
Ansatte ved Oslo Universitet
Alumni fra Norges teknisk-naturvidenskabelige universitet
Æresdoktorer ved NTNU
Bilernes Hus

Bilernes Hus er en bilforretning i Silkeborg. Forretningen er Danmarks største handelssted for biler og biltilbehør samlet under ét tag og blev officielt åbnet 13. januar 2006 efter første spadestik til bilhuset blev taget 5. april 2005.

Forretning 
Bilernes Hus er 38.500 m2 indendørs, hvor der er salg af nye og brugte biler, værksted, skadescenter, forsikringsselskab. I alt er der samlet ni bilmærker på stedet. Derudover er der et udendørs areal med blandt andet brugte biler og biludlejningsvirksomheder udfylder området. I 2015 blev Bilernes Hus solgt til Bjarne Nielsen-koncernen, som en del af en turnaround plan for virksomheden, men Ivan Dyrlund fortsatte som administrerende direktør.

Økonomi 
Bagved Bilernes Hus stod selskabet DAB I/S som bygherre, ejer og udlejer af området. Ejerkredsen i DAB I/S består af bilforhandleren og rallykøreren Holger Helle, Gunnar Frost, Dieselhuset A/S. 

Siden starten i 2006 har bilhuset og virksomheden givet underskud. I 2006/07 tabte selskabet samlet 25 millioner kroner. I 2008 var dette vokset til et årligt underskud på 37 millioner kr. Det svarede til et dagligt tab op omkring 100.000 kr. 

I 2015 havde bilhuset for første gang et overskud på 5,3 millioner kroner før skat.

Referencer

Eksterne henvisninger 
Bilernes Hus's hjemmeside

Bilforhandlere og autoværksteder i Danmark
Etableret i 2006
Virksomheder i Silkeborg
Bygninger, konstruktioner og anlæg i Silkeborg
Det friherrelige Selbyske Forlods

Det friherrelige Selbyske Forlods var et dansk baroni, stiftet af Charles Borre baron Selby i 1843. "Forlods" i navnet er en hentydning til at en ikke ubetydelig del af den i baroniet bundne formue bestod af rede penge snarere end jord – altså penge, der var reserveret til køb af jord, således at baroniet kunne opnå minimumsstørrelsen på 1000 tdr. hartkorn.

Selbyske Forlods, Det friherrelige
Etableret i 1843
Ophørt i 1921
Stamhuset Hvedholm

Stamhuset Hvedholm var et dansk stamhus, stiftet i 1751 af etatsråd Frederik Jensen Hein til Steensgård, hans hustru Susanne Brahe til Østrupgård og Damsbo og dennes broder Preben Brahe til Hvedholm. Frederik Hein døde i 1751 og Susanne Brahe i 1760. De havde ingen arvinger. Preben Brahe døde ugift i 1786. Der var dermed ingen direkte arvinger til stamhuset. I 1789 endte den store arv hos 16 år gamle Preben Bille-Brahe. Han fik ophøjet stamhuset til Grevskabet Brahesminde i 1797 og besad det til sin død i 1857.

Hvedholm
Etableret i 1751
Ophørt i 1797
Two-Face

Two-Face (oprindeligt Dobbelt-fjæs på dansk) er en fiktiv skurk i Batman-universet.

Engang var Harvey Dent en respekteret medborger og offentlig anklager, samt en af Batmans venner, i Gotham City, men efter en kriminel kaster syre i ansigtet på ham, ødelægges halvdelen af hans ansigt.  Herefter slår han sig på den kriminelle løbebane under navnet Two-Face. Two-Face er ude af stand til at træffe beslutninger om hvorledes noget er godt eller ondt, og derfor afgøres situationerne ved at slå plat eller krone.

Eksterne henvisninger 
 

Fiktive skurke
Karakterer i Batman
Horsens Stallions

Horsens Stallions er en amerikansk fodbold klub, beliggende i Horsens. Klubbens hjemmekampe spilles på Dagnæshallens Stadion. 
Klubben er medlem af DAFF, og spiller pr. 2015 sæsonen i National Ligaen.

Historie 
Klubben blev stiftet af lokale ildsjæle i 1993, hvor klubben fik hjemmebane på Østergade Stadion i Horsens. Senere flyttede den til Horsens Firmaidræt, på Hattingvej.
I 2013 skrev klubben kontrakt med den amerikanske træner William Miller for sæsonen 2014, med det formål at få etableret klubben solidt i Nationalligaen.

Klubbens bedrifter 
 Danmarksmesterskabet i 9-mands tacklefootball i 2006
 Vinder af 1. division vest 2008
 Vinder af 1. division 2012
 Oprykning til Nationalligaen 2012
 Oprykning til Nationalligaen 2014

Klubbens hold 
 U16 i samarbejde med Herning Hawks
 U19
 Senior

Eksterne henvisninger 
 Officiel hjemmeside

Amerikansk fodbold i Danmark
Etableret i 1993
Stallions
Rudolf Mössbauer

Rudolf Mössbauer (født 31. januar 1929 i München, død 14. september 2011) var en tysk fysiker, der studerede gammastråling fra nukleare overgange. Han modtog Nobelprisen i fysik i 1961. Han har lagt navn til Mössbauereffekten, som ligger til grund for Mössbauerspektroskopi.

Atomfysikere fra Tyskland
Nobelprismodtagere i fysik
Nobelprismodtagere fra Tyskland
Personer fra München
Hans Jørgen Christiansen

Hans Jørgen Christiansen (født 25. november 1943 i Fredericia) er en dansk tidligere landsholdsspiller i fodbold.

Landsholdskarriere 
Debuterede i hjemmekampen mod Luxembourg (5-1), hvor han havde afløst Niels Yde som venstre back. Den 24-årige Hans Jørgen Christiansen fik en fin debut og fik da også genvalg til udekampen i Dublin mod Irland (1-1). En kamp, der blev historisk, idet det er den eneste landskamp (med dansk deltagelse), der aldrig blev spillet til ende. Kampen blev afbrudt efter 55 minutter på grund af tæt tåge. Hans Jørgen Christiansen var med på landsholdets tur til Mellemamerika i starten af 1969, hvor han var med i alle tre kampe mod hhv. Bermuda, Surinam og Mexico. Efter turen besluttede han at trappe ned med fodbolden.

Seniorkarriere 
Hans Jørgen Christiansen var en høj lyshåret alsidig forsvarsspiller, der både kunne spille back i begge sider og centerhalf. Han var som ung elitegymnast og begyndte derfor først at spille fodbold som 17-årig, hvor han blev medlem af Esbjerg fB. Kun to år senere debuterede han for Esbjerg i hjemmekampen mod PSV Eindhoven. Den 19-årige Hans Jørgen blev kastet for løverne da centerhalfen John Madsen måtte melde afbud kun en time før kampen. Esbjerg tabte 3-4 (og returkampen 1-7). I returkampen kunne Hans Jørgen fra bænken se, at John Madsen undtagelsesvist havde en rædselsdag. Alle spillerne fik af PSV en (Philips) transistorradio, som på det tidspunkt var noget enestående og et fremsynet teknologisk vidunder.

Da Esbjerg vandt pokalfinalen i 1964 (2-1 over Odense KFUM) spillede Hans Jørgen højre back. Han var med til at vinde DM med Esbjerg i 1963 og 1965. Han startede sin karriere sent og sluttede den "til gengæld" tidligt. Allerede som 26-årig trappede han karrieren ned af hensyn til familien og det arbejdsmæssige.

Udenfor karrieren 
Civilt var Hans Jørgen uddannet folkeskolelærer. Kom senere indenfor medicinalbranchen, var distriktchef for Albani, var udstationeret et år i Polen for Tele Danmark og har været ansat i forskellige jobs indenfor TDC, hvor han i dag arbejder med kompetenceudvikling. Han var desuden i en kort periode direktør for Esbjerg fB.

Eksterne Henvisninger 

 Profil på efb.dk
 Profil på efbhistorik.dk

Litteratur 
 Palle "Banks" Jørgensen: Landsholdets 681 Profiler, TIPS-bladet 2002. .

Fodboldspillere fra Danmark
Fodboldspillere fra Esbjerg fB
Fodboldlandsholdsspillere fra Danmark
Personer fra Fredericia
OTC

OTC har flere betydninger:
 Håndkøbslægemiddel – Over-the-counter lægemiddel
 Over-the-counter – En handelsplads for aktier og andre værdipapirer, der ikke er optaget til notering på et autoriseret marked for handel med sådanne værdipapirer.
 Open Text Corporation – et canadisk software-selskab
Kirkehuse

Kirkehuse har flere betydninger:
 Kirkehuse (bebyggelse) – bebyggelse i Tise, ni kilometer vest for Brønderslev
 Kirkehuse (Thise) – gamle selvbyggede huse på Thise Kirkebakke
Link 16

Link 16 er et militært dataudvekslingsformat udviklet til NATO, North Atlantic Treaty Organisation.

Med Link 16, kan miliære fly såvel som krigsskibe og styrker på jorden udveksle taktiske informationer i næsten real time. Link 16 giver også mulighed for udveksling af tekstbeskeder, billedfiler og giver to digitale audiokanaler (2.4 kbit/s eller/og 16 kbit/s).  Definitionen af Link 16 er nedskrevet i STANAG 5516.  STANAG 5516 Edition 4 er den nyeste NATO version af standarden. MIL-STD-6016D, Change 1, er den nyeste US version af Link 16 standarden.
Link 16 er et krypteret digitalt højhastighedsdatalink der er modstandsdygtigt overfor jamming. Systemet opererer i UHF-spektret. Per definition begrænser denne kommunikationsform systemet til bruger indenfor synsvidden, selvom brugen af satellitkommunikation og kommunikationsprotokoller såsom TCP/IP har øget denne rækkevidde betragteligt. Link 16 vil forventeligt erstatte eller understøtte flere eksisterende dataudvekslingssystemer. Informationerne er typisk udvekslet ved en af følgende tre datahastigheder: 31.6, 57.6 eller 115.2 kilobits per sekund, selvom radiosystemerne og radiobølgerne kan understøtte over 1 Megabit per sekund. Link 16 udstyret kan udstyres i enheder i luften, på havet eller på landjorden og er kompakt nok til at kunne installeres i et jagerfly.

Eksempler på enheder der kan være eller er Link 16 :
 Absalon-klassen
 Sachsen-klassen
 Fridtjof Nansen-klassen
 Álvaro de Bazán-klassen
 F-18 Hornet
 F-15 Eagle
 F-16 Fighting Falcon
 Eurofighter Typhoon
 Dassault Rafale
 Panavia Tornado
 E-2 Hawkeye
 E-3 Sentry

De tre fregatter af Iver Huitfeldt-klassen vil også blive udstyret med Link 16.

Eksterne henvisninger
 Arenalogic Aircrew Link 16 trainer

Referencer
TADIL J guide

NATO
Militær
Datatransmission
Meckenbeuren

Meckenbeuren er en kommune i Bodenseekreis i den tyske delstat Baden-Württemberg. Med  indbyggere () er Meckenbeuren den største landkommune i Oberschwaben.

Geografi 
Meckenbeuren ligger ccirka otte kilometer nord for Friedrichshafen og ti kilometer syd for Ravensburg i Bodensees bagland.

Inddeling 
Kommunen består af hovedbyen Meckenbeuren og de i  1937 indlemmede kommuner, og nuværende landsbyer Brochenzell og Liebenau samt den i 1972 indlemmede landsby Kehlen. Til Meckenbeuren hører også fra ældre tid Obermeckenbeuren.

Historie 

Kommunen er nævnt første gang i  1496 , men et omstridt dokument fra 879. 

Området hørte sansynligvis allerede i  1094 til Kloster Weingarten. I 1530 blev det købt for 3.100 Gulden af greverne Haug von Montfort og blev dermed en del af Grevskabet Montfort.

Seværdigheder 

Ravensburger Legeland er en 25 Hektar stor fritidspark i Liebenau.
Mini Mundus Bodensee er en Miniatuerpark som åbnede i 2005 i umiddelbar nærhed af Ravensburger Legeland eröffnet.

Eksterne henvisninger 

 Offizielle Website der Gemeinde Meckenbeuren